

# **โครงการรางวัลพระปกเกล้า ด้านสำนึกพลเมือง**

## 

## **ที่มาและวัตถุประสงค์รางวัลพระปกเกล้า ด้านสำนึกพลเมือง**

สำนึกความเป็นพลเมือง คือหัวใจสำคัญของการพัฒนาประเทศ บ้านเมืองจะเข้มแข็ง รุดหน้า และมีความสามารถรับมือกับความเปลี่ยนแปลงที่เกิดขึ้นทางสังคม เศรษฐกิจ การเมือง เพียงใด ขึ้นอยู่กับ ทัศนคติ พฤติกรรมการแสดงออก ศักยภาพ และความร่วมมือกันระหว่างรัฐและประชาชน สถาบันพระปกเกล้า เล็งเห็นความสำคัญ ของการสร้างสำนึกพลเมือง โดยจัดให้มีการศึกษาวิจัย หลักสูตรและการฝึกอบรมเพื่อสร้างสำนึกพลเมืองสู่กลุ่มเป้าหมายทุกช่วงวัย โดยเฉพาะอย่างยิ่งในกลุ่มเยาวชน เพื่อสร้างความรู้ความเข้าใจเกี่ยวกับคุณลักษณะของพลเมืองในระบอบประชาธิปไตยอันมีพระมหากษัตริย์ทรงเป็นประมุข ค่านิยมอันดีและ ทักษะการมีส่วนร่วม อันจะเป็นเสมือนวัคซีนสร้างภูมิคุ้มกันที่ช่วยดึงศักยภาพของผู้คน ยกระดับประชาชนสู่พลเมือง ผู้ที่มีสำนึกต่อส่วนรวมประเทศชาติและพร้อมที่จะเสียสละผลประโยชน์บางประการ และมีส่วนร่วมกันปกป้องสิทธิเสรีภาพและผลประโยชน์ของประเทศชาติและเป็นพลังนำบ้านเมืองสู่การพัฒนาอย่างยั่งยืน

ในการนี้เพื่อสร้างขวัญและกำลังใจให้แก่องค์กรที่สามารถส่งเสริม/สร้างสำนึกพลเมืองให้กับบุคลากรภายใน และกลุ่มเป้าหมาย/เครือข่ายภายนอกองค์กรผ่านการดำเนินโครงการ/ กิจกรรมได้อย่างเป็นรูปธรรม มีการดำเนินงานอย่างต่อเนื่องและเป็นที่ประจักษ์ ซึ่งประกอบด้วย การนำหลักธรรมาภิบาลมาประยุกต์ใช้ในการบริหารงานภายในองค์กร การสร้างสำนึกพลเมืองในระบอบประชาธิปไตยอันมีพระมหากษัตริย์ทรงเป็นประมุข ซึ่งประกอบด้วยคุณลักษณะ 5 ประการ ได้แก่ ความมีเหตุผล ความมีวินัย ความซื่อสัตย์ ความรับผิดชอบ และจิตสาธารณะ มาประยุกต์ใช้ในการดำเนินชีวิตและทำประโยชน์เพื่อชุมชน สังคม ประเทศชาติ ในฐานะกำลังของบ้านเมืองจนเป็นที่ประจักษ์ สถาบันพระปกเกล้า จึงจัดให้มี **โครงการรางวัลพระปกเกล้า ด้านสำนึกพลเมือง** ขึ้น เพื่อยกย่องเชิดชูเกียรติองค์กรที่มีคุณลักษณะข้างต้นให้เป็นแบบอย่างแก่หน่วยงานภาครัฐ ภาคเอกชน องค์การมหาชน และองค์กรปกครองส่วนท้องถิ่นต่าง ๆ ในสังคมต่อไป

## **นิยาม**

รางวัลพระปกเกล้าด้านสำนึกพลเมือง คือ รางวัลที่มอบให้แก่องค์กรที่ทำประโยชน์เพื่อชุมชน สังคม ประเทศชาติ ด้วยสำนึกพลเมือง ได้แก่ ความมีเหตุผล มีวินัย มีความซื่อสัตย์ มีความรับผิดชอบ และมีจิตสาธารณะ และมีธรรมาภิบาล เป็นที่ประจักษ์

## **กลุ่มเป้าหมาย**

หน่วยงานภาครัฐ องค์กรอิสระ องค์การมหาชน รัฐวิสาหกิจ องค์กรปกครองส่วนท้องถิ่น และหน่วยงานภาคเอกชน

## **คุณสมบัติ**

1. องค์กรที่มีการบริหารงานโดยยึดหลักธรรมาภิบาลและเป็นที่ยอมรับของสังคม
2. องค์กรที่ทำความดี ทำประโยชน์เพื่อชุมชน สังคม ประเทศชาติ ด้วยสำนึกความเป็นพลเมือง อย่างต่อเนื่อง จนเป็นที่ประจักษ์
3. กิจกรรม/ โครงการ ที่ดำเนินการจะต้องเป็นกิจกรรม/ โครงการเพื่อสังคมและสาธารณประโยชน์ ทำด้วยจิตสาธารณะไม่หวังผลด้านรายได้ และมิใช่กิจกรรม/ โครงการที่อยู่ในอำนาจหน้าที่ที่องค์กรนั้นต้องดำเนินการตามวิชาชีพ และไม่ข้องเกี่ยวกับผลประโยชน์ของกลุ่มทางการเมือง
4. องค์กรที่สมัครไม่เคยถูกร้องเรียนเรื่องการกระทำความผิดเกี่ยวข้องกับการทุจริต
5. องค์กรที่สมัครยอมรับเงื่อนไขของการพิจารณาโครงการ คำตัดสินของคณะกรรมการถือว่าเป็นเด็ดขาด และเป็นที่สิ้นสุดในทุกกรณี

**กรอบแนวคิดในการพิจารณารางวัลพระปกเกล้า ด้านสำนึกพลเมือง**

รางวัลพระปกเกล้า ด้านสำนึกพลเมือง ประกอบด้วยกรอบแนวคิดใน 3 มิติ คือ มิติด้านการสร้างสำนึกพลเมือง มิติด้านธรรมาภิบาล และมิติด้านการขับเคลื่อนกิจกรรมเพื่อสาธารณประโยชน์

1. **มิติด้านการสร้างสำนึกพลเมือง**

องค์กรมีการส่งเสริม/ เสริมสร้างสำนึกพลเมืองตามคุณลักษณะความเป็นพลเมืองในระบอบประชาธิปไตยอันมีพระมหากษัตริย์ทรงเป็นประมุข 5 ประการ ประกอบด้วย ความมีเหตุผล ความมีวินัย ความซื่อสัตย์ ความรับผิดชอบ และจิตสาธารณะ ให้แก่บุคลากรในองค์กร หรือกลุ่มเป้าหมาย/เครือข่ายภายนอกองค์กรผ่านการดำเนินโครงการ/ กิจกรรมได้อย่างเป็นรูปธรรม

1. **มิติด้านธรรมาภิบาล**

องค์กรมีการนำหลักธรรมาภิบาลทั้ง 6 ด้าน ประกอบด้วย หลักนิติธรรม หลักคุณธรรม หลักความโปร่งใส หลักการมีส่วนร่วม หลักความรับผิดชอบ และหลักความคุ้มค่า มาประยุกต์ใช้ในการบริหารองค์กรอย่างเป็นรูปธรรม

1. **มิติด้านการขับเคลื่อนกิจกรรมเพื่อสังคมและสาธารณประโยชน์**

องค์กรมีการดำเนินโครงการที่มีความโดดเด่นด้านการขับเคลื่อนกิจกรรมเพื่อสังคมและสาธารณประโยชน์ที่มีการดำเนินงานในพื้นที่เป้าหมาย (นอกองค์กร) สามารถสะท้อนให้เห็นถึงปัญหา/ความต้องการของพื้นที่ และสามารถแก้ไขปัญหา/ความต้องการนั้นได้อย่างแท้จริง โดยให้ความสำคัญกับกระบวนการมีส่วนร่วมของภาคีเครือข่ายจากภาคส่วนต่างๆ ในพื้นที่เป้าหมายทั้งภาครัฐ ภาคเอกชน ภาคประชาสังคมเพื่อมาร่วมกันขับเคลื่อนการดำเนินงาน มีผลสัมฤทธิ์ของโครงการเป็นที่ประจักษ์ มีความต่อเนี่องและเกิดความยั่งยืน

ภายใต้กรอบแนวคิดดังกล่าว **รางวัลพระปกเกล้า ด้านสำนึกพลเมือง** ได้กำหนดเกณฑ์ และ ตัวชี้วัด แบ่งเป็น 3 หมวด ดังนี้

**หมวดที่ 1 การสร้างสำนึกพลเมือง (50 คะแนน)**

การสร้างสำนึกพลเมือง เป็นหัวใจสำคัญและรากฐานของการพัฒนาประชาธิปไตย คำว่า “พลเมือง” มาจาก “พละ” ที่แปลว่าพลัง กำลัง รวมกับ “เมือง” คือ ผู้ที่เป็นกำลังหรือพลังของบ้านเมือง รวมตัวกันทำเรื่องดี ๆ เพื่อบ้านเมือง ดังนั้น องค์กรหรือสังคมที่มีพลเมืองที่มีความตระหนักรู้และพลเมืองที่มีความกระตือรือร้น จึงนับเป็นองค์กรหรือสังคมแห่งการเรียนรู้และพัฒนาอย่างต่อเนื่องและยั่งยืน เป็นพละกำลังสำคัญแก่ประเทศชาติต่อไป ดังนั้น การสร้างสำนึกพลเมืองจึงนับเป็นอีกหนึ่งมิติที่สำคัญในการพิจารณารางวัลว่า องค์กรวิสัยทัศน์ นโยบาย ระเบียบปฏิบัติ และแนวทางการเสริมสร้าง “สำนึกพลเมือง” ตามคุณลักษณะความเป็นพลเมืองในระบอบประชาธิปไตยอันมีพระมหากษัตริย์ทรงเป็นประมุข 5 ประการ ประกอบด้วย ความมีเหตุผล ความมีวินัย ความซื่อสัตย์ ความรับผิดชอบ และจิตสาธารณะ ให้แก่บุคลากรในองค์กรผ่านการดำเนินโครงการ/กิจกรรมต่างๆ ทั้งภายในและภายนอกองค์กรได้อย่างเป็นรูปธรรมอย่างไร โดยแต่ละองค์ประกอบ มีตัวชี้วัดและหลักฐานที่หน่วยงานจะต้องนำมาแสดง ดังต่อไปนี้

**1. ความมีเหตุผล** องค์กรมีการส่งเสริมให้ผู้บริหารและบุคลากรมีหลักในการตัดสินใจต่อดำเนินการเรื่องต่าง ๆ อย่างมีเหตุผลตามหลักวิชาการ หลักกฎหมาย หลักศีลธรรมจริยธรรม และวัฒนธรรมที่ดีงาม โดยพิจารณาจากเหตุปัจจัยที่เกี่ยวข้อง ตลอดจนคำนึงถึงผลที่คาดว่าจะเกิดขึ้นจากการกระทำนั้น ๆ อย่างรอบรู้และรอบคอบ รวมทั้งการเคารพความคิดเห็นที่แตกต่างและหลากหลาย

**2. ความมีวินัย** องค์กรมีแบบแผน ข้อบังคับ ข้อปฏิบัติ และกฎระเบียบ ซึ่งเป็นกลไกสำคัญในการช่วยให้เกิดความยุติธรรมและความเป็นระเบียบเรียบร้อยองค์กรและสังคม

**3. ความซื่อสัตย์** องค์กรมีการส่งเสริมให้บุคลากรมีการประพฤติปฏิบัติตนที่ยึดมั่นในความจริงใจ ซื่อสัตย์สุจริต ไม่คดโกง ไม่โกหก ไม่หลอกลวงทั้งต่อตนเองและผู้อื่น

**4. ความรับผิดชอบ** องค์กรมีการส่งเสริมให้ผู้บริหารและบุคลากรตระหนักและเห็นถึงความสำคัญต่อหน้าที่รับผิดชอบ และผลที่จะเกิดขึ้นจากการปฏิบัติหน้าที่ของทั้งผู้บริหารและบุคลากรตามความรับผิดชอบ

**5. จิตสาธารณะ** องค์กรมีการส่งเสริมให้ผู้บริหารและบุคลากรตระหนักรู้และให้ความสำคัญกับการทำงานด้วยจิตสาธารณะ โดยการเข้าไปมีส่วนร่วมในการดำเนินโครงการ/ กิจกรรมต่างๆ เพื่อประโยชน์ส่วนรวม ทั้งในระดับองค์กร ชุมชน สังคม และประเทศชาติ

| **ตัวชี้วัด** | **หลักฐาน** |
| --- | --- |
| 1.องค์กรตระหนักและให้ความสำคัญกับการสร้างสำนึกพลเมือง และสังคมประชาธิปไตย | 1.วิสัยทัศน์ พันธกิจ ค่านิยม กลยุทธ์ นโยบาย ขององค์กรที่ให้ความสำคัญกับ ความมีเหตุผล ความมีวินัย ความซื่อสัตย์ ความรับผิดชอบ และจิตสาธารณะ |
| 2.การสร้างความรู้ความเข้าใจเรื่องสำนึกพลเมือง (ความมีเหตุผล ความมีวินัย ความซื่อสัตย์ ความรับผิดชอบ และจิตสาธารณะ) | 2.ช่องทาง/ วิธีการ ในการสื่อสารและสร้างความรู้ความเข้าใจเรื่องการสร้างสำนึกพลเมืองภายในองค์กร (ความมีเหตุผล ความมีวินัย ความซื่อสัตย์ ความรับผิดชอบ และจิตสาธารณะ) ในองค์กร |
| 3.การส่งเสริมสังคมประชาธิปไตยในองค์กร ด้วยการใช้เหตุผลและข้อมูลในการตัดสินใจอย่างรอบคอบ เข้าใจและยอมรับต่อความคิดเห็นที่แตกต่างหลากหลาย ให้ความสำคัญกับการเคารพสิทธิ เสรีภาพ และศักดิ์ศรีความเป็นมนุษย์สิทธิ เสรีภาพ และศักดิ์ศรีความเป็นมนุษย์ | 3. โครงการ/กิจกรรมที่ส่งเสริมให้ผู้บริหารและบุคลากรมีการเคารพสิทธิ เสรีภาพ และศักดิ์ศรีความเป็นมนุษย์ ภายในองค์กร ยอมรับความคิดเห็นที่แตกต่างหลากหลาย และใช้เหตุผลในการตัดสินใจต่อส่วนรวม |
| 4.แนวทางปฏิบัติสำหรับการอยู่ร่วมกันภายในองค์กรอย่างสันติวิธี การปฏิบัติงานตามกฎ ระเบียบ และขั้นตอน อย่างมีมาตรฐานและเท่าเทียม และการส่งเสริม หรือจูงใจให้ผู้บริหารและบุคลากรประพฤติปฏิบัติภายใต้วินัยขององค์กร | 4.1 ระเบียบ ขั้นตอน หรือ แนวทางการปฏิบัติงาน การให้คุณและโทษ เมื่อมีการปฏิบัติ/ละเว้นการปฏิบัติตามกฎระเบียบ และขั้นตอนที่กำหนด |
| 4.2 โครงการ/กิจกรรมที่รณรงค์ เสริมสร้าง ยกย่อง หรือให้รางวัลผู้ที่มีการประพฤติปฏิบัติหน้าที่ที่เป็นเลิศด้านระเบียบวินัยขององค์กร |
| 5.การมุ่งมั่นและยึดมั่นในความซื่อสัตย์สุจริต แยกเรื่องส่วนตัวออกจากหน้าที่การงาน ไม่ใช้อำนาจหน้าที่ในทางที่มิชอบ ยึดถือประโยชน์ส่วนรวม และการส่งเสริมหรือยกย่องผู้บริหาร/บุคลากรที่ยึดมั่นในความซื่อสัตย์สุจริต | 5.1 ระเบียบ ขั้นตอน หรือแนวทางการปฏิบัติงาน ที่แสดงให้เห็นถึงความมุ่งมั่นของผู้บริหารและบุคลากรในการดำเนินงานที่ยึดมั่นความซื่อสัตย์สุจริต |
| 5.2 โครงการ/กิจกรรมที่รณรงค์ เสริมสร้าง ยกย่อง หรือให้รางวัลผู้มีความซื่อสัตย์สุจริตในองค์กร |
| 6.การตระหนักในหน้าที่และความรับผิดชอบของตน มีสำนึกรับผิดชอบต่อส่วนรวม การมีส่วนร่วมในการรับผิดชอบต่อหน่วยงานและองค์กร และการมุ่งมั่นรับผิดชอบต่อชุมชน สังคม และประเทศชาติ | 6.1 ระเบียบ ขั้นตอน หรือแนวทางการปฏิบัติงาน ที่แสดงให้เห็นถึงความรับผิดชอบของผู้บริหารและบุคลากรที่มีต่อตนเอง ส่วนงาน และองค์กร |
| 6.2 โครงการ/กิจกรรม ที่รณรงค์หรือเสริมสร้างความรับผิดชอบของผู้บริหารและบุคลากรต่อชุมชน สังคม และประเทศชาติ |
| 7. แนวทางการส่งเสริมให้ผู้บริหารและบุคลากรให้ความสำคัญกับการทำงานด้วยจิตสาธารณะ การมีส่วนร่วมของผู้บริหารหรือบุคลากรในการร่วมในการพัฒนาหรือแก้ไขปัญหาขององค์กร และการมีส่วนร่วมของผู้บริหารหรือบุคลากรในการร่วมในการพัฒนาหรือแก้ไขปัญหาสาธารณะโดยดำเนินงานร่วมกับองค์กร ชุมชน สังคม และประเทศชาติเพื่อประโยชน์ต่อส่วนรวม และการให้ความสำคัญกับบุคลากรที่มีจิตสาธารณะในการทำประโยชน์เพื่อส่วนรวม | 7.1 โครงการ/ กิจกรรมที่ผู้บริหารหรือบุคลากรมีส่วนร่วมในการดำเนินงานเพื่อพัฒนาหรือแก้ไขปัญหาในระดับองค์กร |
| 7.2 โครงการ/กิจกรรมที่ยกย่องหรือให้รางวัลผู้มีจิตสาธารณะในระดับองค์กร |
| 7.3 โครงการ/ กิจกรรมที่ผู้บริหารหรือบุคลากรมีส่วนร่วมในการดำเนินงานเพื่อพัฒนาหรือแก้ไขปัญหาเพื่อประโยชน์ส่วนรวม ทั้งในระดับ ชุมชน สังคม และประเทศชาติ |
| 8.รางวัลหรือการยอมรับในการทำกิจกรรมเพื่อสังคมและสาธารณประโยชน์ สร้างสำนึกพลเมืองหรือการส่งเสริมสังคมประชาธิปไตย | รางวัลหรือการยกย่องจากหน่วยงานหรือองค์กรที่น่าเชื่อถือ ในด้านการสร้างสำนึกพลเมือง (ความมีเหตุผล ความมีวินัย ความซื่อสัตย์ ความรับผิดชอบ และจิตสาธารณะ) หรือการทำกิจกรรมเพื่อสังคมและสาธารณประโยชน์ หรือการส่งเสริมสังคมประชาธิปไตย |

**หมวดที่ 2 ธรรมาภิบาล (20 คะแนน)**

ธรรมาภิบาลเป็นหลักการทำงานหรือการบริหารงานที่รัฐบาลและผู้มีส่วนได้ส่วนเสีย เชื่อมั่นว่าจะนำมาซึ่งผลลัพธ์ที่ดีที่สุด คือ ความเป็นธรรม ความสุจริต ความมีประสิทธิภาพและประสิทธิผล โดยวิธีดำเนินการให้เกิดธรรมาภิบาล คือ การเสริมสร้างการมีส่วนร่วมของประชาชน มีความโปร่งใส มีสำนึกรับผิดชอบ และสิ่งที่จะเอื้อให้เกิดการดำเนินการดังกล่าว คือ การมีกฎระเบียบและแนวปฏิบัติ ที่รองรับการดำเนินการ ในส่วนของภาคเอกชนยังได้นำหลักการดังกล่าวมาปรับใช้ โดยเรียกว่า บรรษัท  
ภิบาล หรือการกำกับดูแลกิจการที่ดี โดยมุ่งให้เกิดประสิทธิภาพ ประสิทธิผล ความโปร่งใส ความเป็นธรรม และการมีส่วนร่วมจากผู้มีส่วนได้เสียต่าง ๆ ในการบริหารองค์กร ดังนั้น การบริหารงานตามหลักธรรมาภิบาล จึงมีความสำคัญอย่างยิ่งในการบริหารงานองค์กร และเป็นมิติสำคัญมิติหนึ่งในการพิจารณารางวัลพระปกเกล้า ด้านสำนึกพลเมือง เพื่อแสดงให้เห็นว่าหน่วยงานได้มีการนำหลักธรรมาภิบาลมาประยุกต์ใช้ในการบริหารองค์กรได้อย่างเป็นรูปธรรม โดยแต่ละองค์ประกอบของหลักธรรมาภิบาล จะมีตัวชี้วัด หลักฐาน และเอกสารต่างๆ ที่หน่วยงานจะต้องแสดงให้เห็นถึงวิสัยทัศน์ นโยบาย กฎระเบียบ ข้อบังคับ ขั้นตอนแนวทางการดำเนินงาน/การปฏิบัติงาน หรือมาตรการส่งเสริม/สนับสนุนให้องค์กรสามารถบริหารงานให้บรรลุตามหลักธรรมาภิบาล และอาจมีผลงานอันเป็นที่ประจักษ์ต่อสังคม โดยมีรายละเอียดดังต่อไปนี้

**1. หลักนิติธรรม** **(Rule of Law)** องค์กรมีการกำหนดกฎ ระเบียบ และข้อบังคับหรือข้อปฏิบัติต่าง ๆ ที่มีความทันสมัย เป็นธรรม มีกรอบการปฏิบัติที่เคารพสิทธิและเสรีภาพของประชาชน และเป็นที่ยอมรับของบุคลากรในองค์กรและสังคม และมีการบังคับใช้อย่างเสมอภาค

**2. หลักคุณธรรม (Virtues)** องค์กรมีการยึดมั่นในความถูกต้อง ดีงาม โดยการส่งเสริมให้ผู้บริหารและบุคลากรยึดถือหลักการปฏิบัติหน้าที่ด้วยความซื่อสัตย์สุจริต ปฏิบัติงานตามมาตรฐานจรรยาบรรณ เป็นตัวอย่างที่ดีแก่องค์กรและสังคม และปลอดคอร์รัปชัน

**3. หลักความโปร่งใส** **(Transparency)** องค์กรมีการสร้างให้เกิดความไว้วางใจซึ่งกันและกันของสมาชิกในองค์กร โดยปรับปรุงกลไกการทำงานให้มีความโปร่งใส มีกระบวนการตัดสินใจและขั้นตอนการทำงานที่ชัดเจน มีการเปิดเผยข้อมูลข่าวสารที่เป็นประโยชน์อย่างตรงไปตรงมาด้วยภาษาที่เข้าใจง่าย ประชาชนหรือผู้มีส่วนได้เสียเข้าถึงข้อมูลข่าวสารได้สะดวก และมีกระบวนการให้ประชาชนหรือผู้มีส่วนได้เสียตรวจสอบความถูกต้องชัดเจนได้ และเป็นที่ยอมรับต่อสังคมภายนอก

**4. หลักการมีส่วนร่วม** **(Participation)** องค์กรมีการเปิดโอกาสให้บุคลากรในองค์กร หรือ  
ผู้มีส่วนได้เสีย ได้มีส่วนร่วมในการบริหารจัดการ โดยร่วมรับรู้ แสดงความคิดเห็น ตลอดจนมีส่วนร่วมในการตัดสินใจและร่วมกันพัฒนาองค์กร

**5. หลักสำนึกรับผิดชอบ (Accountability)** หลักการสำคัญที่องค์กรทั้งภาครัฐ ภาคเอกชน และภาคประชาสังคม เปิดโอกาสให้มีการตรวจสอบ ซึ่งจะสะท้อนถึงความรับผิดชอบต่อสาธารณะและ  
ต่อผู้เกี่ยวข้องหรือผู้มีส่วนได้ส่วนเสีย เป็นการตระหนักในสิทธิหน้าที่ ความสำนึกในความรับผิดชอบ  
ต่อสังคม การใส่ใจปัญหาสาธารณะของบ้านเมืองและความกระตือรือร้นในการแก้ปัญหา ตลอดจน  
การเคารพในความคิดเห็นที่แตกต่าง และความกล้าที่จะยอมรับผลจากการกระทำ

**6. หลักความคุ้มค่า (Effectiveness)** องค์กรมีการบริหารจัดการและใช้ทรัพยากรที่มีจำกัด เพื่อให้เกิดประโยชน์สูงสุดแก่ส่วนรวม มีการรณรงค์ให้บุคลากรในองค์กร และผู้เกี่ยวข้องตระหนักถึง  
การใช้ทรัพยากรอย่างประหยัดและคุ้มค่า การสร้างสรรค์ผลิตสินค้าหรือบริการที่มีคุณภาพ และการรักษาทรัพยากรธรรมชาติให้สมบูรณ์ยั่งยืน

| **ตัวชี้วัด** | **หลักฐาน** |
| --- | --- |
| 1. องค์กรยึดถือและให้ความสำคัญกับการบริหารงานตามหลักธรรมาภิบาล | 1. วิสัยทัศน์ พันธกิจ ค่านิยม กลยุทธ์ นโยบายที่ส่งเสริม ธรรมาภิบาลภายในองค์กร |
| 2. การกำหนดกฎ ระเบียบข้อบังคับหรือข้อปฏิบัติต่าง ๆ ให้เป็นไปตามกฎหมาย เคารพสิทธิและเสรีภาพ เป็นที่ยอมรับของบุคลากรในองค์กรและสังคม และมีการบังคับใช้อย่างเสมอภาค | 2.1 กฎ ระเบียบ ข้อบังคับ แนวทางการปฏิบัติงาน ขององค์กรที่แสดงถึงการอยู่ภายใต้กรอบกฎหมาย ความถูกต้อง ศีลธรรม จริยธรรม |
| 2.2 องค์กรมีการบังคับใช้กฎ ระเบียบ ข้อบังคับอย่างเสมอภาค ไม่มีการเลือกปฏิบัติ ไม่มีมาตรฐานเชิงซ้อน (Double standard) และไม่ยินยอมให้มีการใช้กฎ ระเบียบ ข้อบังคับไปแสวงหาประโยชน์โดยมิชอบ |
| 2.3 องค์กรมีระบบการกำกับดูแลภายใต้คณะกรรมการ หรือหน่วยงานกำกับดูแล |
| 3. การยึดมั่นในความถูกต้อง ดีงาม และการส่งเสริมให้บุคลากรในองค์กรปฏิบัติหน้าที่ด้วยความซื่อสัตย์สุจริต มีมาตรฐานตามจรรยาบรรณ และปลอดคอร์รัปชัน | 3.1 กฎ ระเบียบ ข้อบังคับ แนวทางการปฏิบัติงาน ขององค์กรที่ส่งเสริมการดำเนินงานของบุคลากรในองค์กรด้วยความซื่อสัตย์สุจริต รวมทั้งมาตรฐานจรรยาบรรณ และค่านิยมขององค์กร |
| 3.2 มาตรการจูงใจ/โครงการที่ส่งเสริมและยกย่องให้ผู้บริหารและบุคลากรปฏิบัติงานด้วยความซื่อสัตย์สุจริต และเป็นตัวอย่างแก่บุคลากรในองค์กร/ สังคม |

| **ตัวชี้วัด** | **หลักฐาน** |
| --- | --- |
| 4. กลไกการทำงานขององค์กรที่มีความโปร่งใส มีการเปิดเผยข้อมูลข่าวสารที่เป็นประโยชน์อย่างตรงไปตรงมากับประชาชนหรือผู้มีส่วนได้เสีย สามารถเข้าถึงข้อมูลข่าวสารได้สะดวก และมีกระบวนการให้ประชาชนหรือผู้มีส่วนได้เสียตรวจสอบความถูกต้อง | 4.1 รายงานผลการดำเนินงานขององค์กรต่อสาธารณะผ่านช่องทางการสื่อสารต่างๆ |
| 4.2 ระบบตรวจสอบภายในหน่วยงานที่มีประสิทธิภาพ |
| 4.3 ระบบสร้างแรงจูงใจให้บุคลากรในองค์กรปฏิบัติงานด้วยความโปร่งใส หรือกำหนดมาตรการปราม การตรวจสอบ การลงโทษเพื่อป้องกันการกระทำความผิด |
| 4.4 ช่องทาง/วิธีการสื่อสาร รวมถึงการเปิดเผยข้อมูลข่าวสารกับประชาชนหรือผู้มีส่วนได้เสีย รวมทั้งช่องทางในการร้องเรียน |
| 5. การเปิดโอกาสให้บุคลากรในองค์กรหรือผู้มีส่วนได้เสีย มีส่วนร่วมในการบริหารจัดการ โดยร่วมรับรู้ แสดงความคิดเห็น ตลอดจนมีส่วนร่วมในการตัดสินใจและร่วมกันพัฒนาองค์กร | 5.1 ช่องทางและวิธีการที่เปิดโอกาสให้บุคลากรในองค์กร หรือผู้มีส่วนได้เสียมีส่วนร่วมในการแสดงความคิดเห็นและตัดสินใจในโครงการ/กิจกรรมต่างๆ ขององค์กร อาทิ การให้ข้อมูลข่าวสาร การรับฟังความคิดเห็น การเข้าร่วมกิจกรรม การร่วมดำเนินการ และการมอบอำนาจตัดสินใจ |
| 5.2 กิจกรรม/ โครงการที่บุคลากรในองค์กรหรือผู้มีส่วนได้เสียมีส่วนร่วมในการพัฒนาองค์กร |
| 6. การตระหนักในสิทธิและหน้าที่ มีสำนึกรับผิดชอบต่อสาธารณะ ผู้เกี่ยวข้อง ผู้มีส่วนได้เสีย และสังคม ใส่ใจปัญหาสาธารณะของบ้านเมือง กระตือรือร้นในการแก้ปัญหา ตลอดจนการเคารพในความคิดเห็นที่แตกต่าง และความกล้าที่จะยอมรับผลจากการกระทำของบุคลากรหรือองค์กร | 6. กิจกรรม/โครงการ ที่แสดงถึงความสำนึกรับผิดชอบต่อสังคม |
| 7. การบริหารจัดการและใช้ทรัพยากรที่มีจำกัด เพื่อให้เกิดประโยชน์สูงสุด | 7.1 กิจกรรม/โครงการ ที่แสดงถึงการบริหารจัดการและใช้ทรัพยากรที่มีจำกัด เพื่อให้เกิดประโยชน์สูงสุด |
| 7.2 องค์กรมีการนำเทคโนโลยีใหม่ๆ มาประยุกต์ใช้เพื่อให้การใช้ทรัพยากรที่มีอยู่จำกัดเกิดประโยชน์สูงสุด |
| 8. รางวัลหรือการยอมรับในการบริหารงานด้านธรรมาภิบาล | 8.รางวัลหรือการรับรองมาตรฐานการบริหารงานตามหลักธรรมภิบาลจากหน่วยงานหรือองค์กรที่น่าเชื่อถือ |

**หมวดที่ 3 โครงการที่มีความโดดเด่นด้านการขับเคลื่อนกิจกรรมเพื่อสังคมและสาธารณประโยชน์ (30 คะแนน)**

การขับเคลื่อนกิจกรรมเพื่อสังคมและสาธารณประโยชน์ เป็นกิจกรรมที่ใช้ในส่งเสริมค่านิยมขององค์กร เพื่อสร้างทีมและสร้างการมีส่วนร่วมของบุคลากร (Employee Engagement) โดยเฉพาะกิจกรรมที่เปิดโอกาสให้บุคลากรได้มีส่วนร่วมในการทำกิจกรรมร่วมกัน ทำให้เกิดความภาคภูมิใจที่ได้ทำงานร่วมกับองค์กรที่ใส่ใจปัญหาหรือมีค่านิยมที่ตรงกัน และยังส่งผลโดยตรงต่อภาพลักษณ์ขององค์กรด้วย กิจกรรมเพื่อสังคมและสาธารณประโยชน์มีหลากหลายมิติทั้งด้านการพัฒนาคุณภาพชีวิต การศึกษา สังคม และสิ่งแวดล้อม เป็นต้น โดยอาจดำเนินงานร่วมกับภาคส่วนต่างๆ ทั้งหน่วยงานภาครัฐ ภาคเอกชน ภาคประชาชน องค์กร และชุมชน เพื่อสร้างความเติบโต ต่อเนื่อง และยั่งยืน ด้วยเหตุนี้ จึงถูกนำมาใช้เป็นเกณฑ์ในการพิจารณารางวัลพระปกเกล้า ด้านสำนึกพลเมือง เพื่อแสดงให้เห็นว่าหน่วยงานมีการดำเนินโครงการที่มีความโดดเด่นด้านการขับเคลื่อนกิจกรรมเพื่อสังคมและสาธารณประโยชน์อย่างแท้จริง

**ข้อพึงพิจารณาโครงการ/กิจกรรมที่นำเสนอ**

1. โครงการ/กิจกรรม ต้องมีการดำเนินงานในพื้นที่เป้าหมายเพื่อก่อให้เกิดสาธารณประโยชน์ไม่ใช่โครงการที่ดำเนินงานภายในองค์กรหรือหน่วยงานที่สมัครเข้ารับรางวัล
2. โครงการ/กิจกรรม สามารถสะท้อนให้เห็นถึงปัญหา/ความต้องการของพื้นที่ และสามารถแก้ไขปัญหา/ความต้องการนั้นได้อย่างแท้จริง (ไม่ใช่โครงการที่มีลักษณะมอบ/บริจาคเงินหรือสิ่งของ)
3. โครงการ/กิจกรรม ต้องให้ความสำคัญกับกระบวนการมีส่วนร่วม มีความพยายามสร้างการมีส่วนร่วมให้เกิดขึ้นในทุกขั้นตอนการทำงาน โดยระดับการสร้างการมีส่วนร่วมนั้นแบ่งออกเป็น 5 ระดับ ตั้งแต่การให้ข้อมูล (Inform) การให้คำปรึกษาหารือ (Consult) การเข้ามามีบทบาท (Involve) ระดับความร่วมมือ (Collaborate) และการเสริมพลัง (Empower) ให้แก่ผู้เข้าร่วมโครงการ/กิจกรรม
4. โครงการ/กิจกรรม ต้องแสดงให้เห็นถึงการสร้างภาคีเครือข่ายจากภาคส่วนต่างๆ ในพื้นที่เป้าหมายทั้งภาครัฐ ภาคเอกชน ภาคประชาสังคม มาร่วมกันขับเคลื่อนการดำเนินงานอย่างเป็นรูปธรรม
5. ผลสัมฤทธิ์ของโครงการ/ กิจกรรม สามารถสะท้อนให้เห็นถึงการเปลี่ยนแปลงได้อย่างเป็นรูปธรรม อาทิ การเปลี่ยนแปลงในระดับตนเอง/ ครอบครัว ชุมชน อำเภอ/จังหวัด หรือในสังคมวงกว้าง
6. โครงการ/กิจกรรม ต้องมีความต่อเนี่องในการดำเนินงาน
7. โครงการ/กิจกรรม ต้องสะท้อนให้เห็นถึงการสร้างความยั่งยืนที่เกิดจากประชาชนในพื้นที่เป็นผู้ขับเคลื่อนโครงการ/กิจกรรมเอง

**ขั้นตอนการพิจารณารางวัล**

ประกอบด้วย 3 ขั้นตอน ได้แก่ ขั้นที่ 1 การพิจารณาใบสมัคร เอกสาร และหลักฐานขั้นต้น ขั้นที่ 2 คณะกรรมการพิจารณาคัดเลือกฯ ทำการศึกษาข้อมูลในพื้นที่จริงหรือผ่านระบบออนไลน์ และขั้นที่ 3 การพิจารณาตัดสินหน่วยงานเพื่อรับรางวัลพระปกเกล้า โดยมีรายละเอียดดังนี้

**ขั้นที่ 1 การพิจารณาใบสมัคร เอกสาร และหลักฐานขั้นต้น**

ภายหลังจากหน่วยงานภาครัฐ องค์กรอิสระ องค์การมหาชน รัฐวิสาหกิจ องค์กรปกครองส่วนท้องถิ่น และหน่วยงานภาคเอกชน สมัครเข้าร่วมโครงการรางวัลพระปกเกล้า ด้านสำนึกพลเมือง โดยกรอกใบสมัครเข้าร่วมโครงการรางวัลพระปกเกล้า พร้อมแนบเอกสารหลักฐานประกอบการพิจารณาตามที่ได้กำหนดไว้ในใบสมัคร คณะทำงานของสถาบันพระปกเกล้าจะทำการตรวจสอบคุณสมบัติจากใบสมัครและหลักฐานที่แนบมาพร้อมกับใบสมัคร

**ขั้นที่ 2 คณะกรรมการพิจารณาโครงการเด่นด้านกิจกรรมเพื่อสังคมและสาธารณประโยชน์ในพื้นที่จริง/ ผ่านระบบออนไลน์**

คณะกรรมการฯ จะพิจารณาศึกษาข้อมูลของโครงการเด่นโดยการประเมินจริงในพื้นที่/ ผ่านระบบออนไลน์ โดยเกณฑ์ในการพิจารณาประเมินในขั้นนี้ พิจารณาจาก 1) การนำเสนอผลงานของหน่วยงานที่สะท้อนถึงการสร้างสำนึกพลเมืองผ่านกระบวนการมีส่วนร่วมในการดำเนินโครงการ 2) การสอบถาม/สัมภาษณ์ผู้มีส่วนเกี่ยวข้องกับกิจกรรม/ โครงการ 3) การเยี่ยมชมกิจกรรม/โครงการจริง และโครงการนั้นก่อให้ความเปลี่ยนแปลงที่มีนัยสำคัญอย่างเป็นรูปธรรม

**ขั้นที่ 3 การพิจารณาตัดสินเพื่อรับรางวัลพระปกเกล้า ด้านสำนึกพลเมือง**

เมื่อคณะกรรมการพิจารณาคัดเลือกฯ ทำการศึกษาข้อมูลในพื้นที่จริงหรือผ่านระบบออนไลน์แล้ว จะได้จัดให้มีการประชุมพิจารณาข้อมูลดังกล่าว และพิจารณาว่าหน่วยงานใดมีความเหมาะสมที่จะได้รับรางวัลพระปกเกล้า ด้านสำนึกพลเมือง “ระดับดีเด่น” และหน่วยงานใดที่รับรางวัล “ระดับดี” และสมควรได้รับใบประกาศเกียรติของคุณสถาบันพระปกเกล้า

**เกณฑ์การตัดสินรางวัล**

1. องค์กรที่ผ่านการพิจารณาประเมินในขั้นตอนที่ 1 จะเข้าสู่การพิจารณาในขั้นที่ 2
2. องค์กรที่เข้ารอบการพิจารณาขั้นที่ 2 คณะกรรมการจะพิจารณาจากการนำเสนอในพื้นที่จริงหรือผ่านระบบออนไลน์ จากกิจกรรม/ โครงการที่สะท้อนผลการดำเนินงานทั้ง 3 มิติ ประกอบด้วย การสร้างสำนึกพลเมือง ธรรมาภิบาล และการขับเคลื่อนกิจกรรมเพื่อสังคมและสาธารณประโยชน์ และนำผลการพิจารณาเข้าสู่ที่ประชุมของคณะกรรมการในขั้นที่ 3 ต่อไป
3. องค์กรที่ผ่านการพิจารณาประเมินในขั้นตอนที่ 2 จะได้รับการพิจารณา รางวัลพระปกเกล้า ด้านสำนึกพลเมือง ดังนี้
   * รางวัล “ระดับดี” จะได้รับ “ใบประกาศเกียรติคุณสถาบันพระปกเกล้า”
   * รางวัล “ระดับดีเด่น” จะได้รับ “โล่รางวัล” และ “ใบประกาศเกียรติคุณสถาบันพระปกเกล้า”

หมายเหตุ: คำตัดสินของคณะกรรมการถือว่าเป็นเด็ดขาด และเป็นที่สิ้นสุดในทุกกรณี

จากกรอบขั้นตอนการประเมินผล ดังกล่าวข้างต้น สามารถสรุปเป็นแผนภูมิแสดงขั้นตอนและกระบวนการประเมินผล

**ขั้นตอนและกระบวนการการประเมินผล รางวัลพระปกเกล้า ด้านสำนึกพลเมือง**

**การประเมินผลขั้นต้น**

**การตรวจสอบความเหมาะสมของรางวัล**

**ขั้นที่ 1**

**ขั้นที่ 2**

**ตรวจสอบคุณสมบัติจาก ใบสมัครตามตัวชี้วัด**

**- Performance Indicators**

**ผ่านเกณฑ์**

**คณะกรรมการลงพื้นที่จริง  
หรือผ่านระบบออนไลน์ตรวจสอบองค์กรที่เข้าเกณฑ์ได้รับการพิจารณารางวัลระดับดีเด่น**

**ไม่ผ่านเกณฑ์**

**การพิจารณาตัดสินหน่วยงานเพื่อรับรางวัลพระปกเกล้า**

**คณะกรรมการพิจารณาผลการลงพื้นที่ และตัดสินให้รางวัล**

* **รางวัลระดับดีเด่น**
* **รางวัลระดับดี**

**ขั้นที่ 3**

**แผนการดำเนินงาน**

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| **แผนดำเนินการ** | **เดือน** | | | | | | | **หมายเหตุ** |
| **มีค.** | **เมย.** | **พค.** | **มิย.** | **กค.** | **สค.** | **กย.** |
| 1) พิจารณาเกณฑ์ตัวชี้วัดและปรับปรุงตัวชี้วัดแต่ละประเภทรางวัล เพื่อจัดทำแบบฟอร์มใบสมัคร |  |  |  |  |  |  |  | ภายใน  20 มี.ค. 68 |
| 2) สถาบันฯ ประชาสัมพันธ์และรับสมัครฯ พร้อมทั้งรวบรวมใบสมัคร |  |  |  |  |  |  |  | มี.ค 68  –  30 พ.ค. 68 |
| 3) คณะทำงานตรวจสอบเอกสารการสมัครฯ |  |  |  |  |  |  |  | ภายใน  30 มิ.ย. 68 |
| 4) คณะกรรมการลงพื้นที่/ ประชุมผ่านระบบออนไลน์ตรวจสอบความเหมาะสมของรางวัล |  |  |  |  |  |  |  | 1-25 ก.ค. 68 |
| 5) ประชุมพิจารณาตัดสินรางวัล |  |  |  |  |  |  |  | ภายใน  1 ส.ค. 68 |
| 6) ประกาศผล และจัดพิธีมอบรางวัล |  |  |  |  |  |  |  | ภายใน  22 ส.ค. 68 |
| 7) สรุปผลการดำเนินงาน |  |  |  |  |  |  |  | ภายใน  15 ก.ย. 68 |

**สิทธิประโยชน์ที่ผู้ได้รับรางวัลจะได้รับ**

9.1 ได้รับการเชิดชูเกียรติ โดยได้รับโล่รางวัล และใบประกาศเกียรติคุณ จากเลขาธิการสถาบันพระปกเกล้า

9.2 ได้รับการยกย่องและเผยแพร่ผ่านสื่อประชาสัมพันธ์และกิจกรรม ต่าง ๆ ของสถาบันพระปกเกล้า และรัฐสภา ได้แก่ สื่อวิทยุ โทรทัศน์ เว็บไซต์ เป็นต้น

**หน่วยงานที่รับผิดชอบ**

สำนักส่งเสริมการเมืองภาคพลเมือง

ผู้ประสานงาน นางสาวสุมามาลย์ ชาวนา นักฝึกอบรมชำนาญการ

โทรศัพท์ 02-1419528